Бөтендөнья татар конгрессының Универсиада уңаеннан татарстанлыларга һәм татар халкына мөрәҗәгате

 Универсиада татар данын дөньяга таратыр!

Соңгы вакытта төрле тарафлардан быел җәй илебездә, Татарстан башкаласы Казанда узачак дөнья студентларының XXVII Универсиадасына каршы сүзләр, өндәмәләр, чакырулар ишетелгәли башлады. Бу уңайдан Бөтендөнья татар конгрессы үз фикерен әйтмичә кала алмый, чөнки сүз әлеге очракта Республикабызны гына түгел, милләтебезне дә дөньяга таныту, димәк, безнең киләчәгебез турында бара.

Кызганыч, дүрт ел буена барган әзерлек эшләренең нәтиҗәләре күренгән бер заманда халыкка шикле һәм шомлы уйдырмалар таратырга тырышулар күзәтелә. Тормышыбызда булган тискәре күренешләрне кайберәүләр булачак Универсиада белән бәйләп күрсәтергә маташалар. Без мондый карашлар белән һич килешә алмыйбыз.

Киресенчә, дөнья мәйданына чыгу Татарстанның алга таба үсешенә ярдәм итәчәк. Бүген безнең эшләрне дөньяда миллионлаган күзләр күзәтеп тора. Моның өчен халыкара мәгълүмат чараларына  күз салу да җитә. Анда Татарстанның үсеше һәм уңышлары  турында мәгълүматлар артканнан арта бара. Ә бит бу уңышлар күктән төшмәгән, болар Татарстан халкы һәм республика җитәкчелегенең тырышлыгы, шул исәптән федераль үзәкнең дә зур ярдәме белән булдырылды, шуңа да без хаклы рәвештә алар белән горурланабыз. Моның шулай икәненә тагы     бер көчле дәлил бар. Республикабыздан  читтә яшәгән миллионлаган милләттәшләребез дә  Татарстаныбыз белән горурлануларын яшермиләр. Бу Бөтендөнья татар конгрессының V съездында да көчле яңгырады, соңгы елларда татар тормышын яктыртучы киң мәгълүмат чараларында да ачык күренә.

Чынлап та, бүген Татарстан тормышында барган уңай үзгәрешләрне күрмәскә мөмкин түгел. Әле бит кайчан гына тормышыбызда адәм баласын кимсетә торган күренешләр бихисап иде. Ул ярым җимерек йортларда яшәү дисеңме, шыгырым тулган шәһәр транспортында йөрү дисеңме, юлсыз, сусыз, газсыз авыллар тормышы дисеңме, көннәр буе елга ярларында паромнарга чират тору дисеңме, болар барысы да башларыбыздан узган хәлләр. Бүген алар еракта калган бер төш сыман гына тоела. Тормышыбызга бәя биргәндә боларны да истән чыгармаска иде.

Газиз милләттәшләр! Бүген дөньяның төрле илләрендә мөңләгән яшьләр Казанга Универсиадага килү теләге белән яшиләр, бик тырышып үз сәләтләрен күрсәтергә әзерләнәләр. Шуңа да аларның ышанычларын акламаска безнең хакыбыз юк. Турысын әйтергә кирәк, бүген татарның гасырлардан килгән абруе зур сынау алдында тора. Һәрберебездән милләтебезнең асыл сыйфатларына турылыклы булу тәлап ителә. Гомер-гомергә кунакчыллык татар халкының төп билгесе булып торды, бу юлы да шулай булыр дип ышанабыз. Универсиадага килгән яшьләр Татарстан һәм татар халкы турында тик якты хәтирәләр генә алып китәрләр дигән өметтә калабыз.

 Универсиадага рәхим итегез, кадерле дуслар! 
	---	
Матбугат.ру

	№ --- | 07.02.2013	


